open-index/open-wikipedia-markdown huggingface dataset:
תומאס תאודור קריטנדן

**תומאס תאודור קריטנדן** (באנגלית: **Thomas Theodore Crittenden**; ) היה פוליטיקאי אמריקאי, שכיהן כמושל ה-24 של מדינת מיזורי בין השנים 1881–1885. במהלך מלחמת האזרחים האמריקנית שירת כקולונל בצבא האיחוד. טרם כהונתו כמושל היה קריטנדן חבר בית הנבחרים של ארצות הברית מטעם מחוז הקונגרס השביעי של מיזורי.

## ביוגרפיה
קריטנדן נולד בשנת 1832 בעיירה שלביוויל שבקנטקי, בנם של הנרי ולאנה מריה קאריטנדן. הוא השתייך למשפחה פוליטית ידועה, ודודו, ג'ון קריטנדן, כיהן כמושל קנטקי. הוא למד במכללת סנטר (Centre College) שבדנוויל, ולאחר מכן למד משפטים בהנחיית דודו.

בשנת 1856 נישא קריטנדן לקרוליין וילר "קארי" ג'קסון (1839–1917), ונולדו להם כמה ילדים. בנם, תומאס ט. קריטנדן הבן, כיהן לימים כראש עיריית קנזס סיטי, ובנם השני, הנרי יוסטון קריטנדן (1859–1943), חיבר בשנת 1936 את הספר "זכרונות משפחת קריטנדן". זמן קצר לאחר נישואיו עבר קריטנדן עם משפחתו לעיר לקסינגטון שבמיזורי, שם פתח משרד עורכי דין. במהלך מלחמת האזרחים האמריקנית מונה לקולונל בגדוד הפרשים השביעי של המיליציה המדינתית של מיזורי, ונלחם לצד צבא האיחוד. ב־1864 מונה לתובע הכללי של מיזורי בידי המושל וילארד פ. הול.

בתום כהונתו כתובע הכללי עבר קריטנדן לעיר וורנסבורג, ופתח שם משרד עורכי דין בשותפות עם פרנסיס קוקרל. ב־1872 נבחר לבית הנבחרים של ארצות הברית מטעם מחוז הקונגרס השביעי של מיזורי, ונבחר מחדש גם ב־1876. בשנת 1880 נמנה בין מייסדי לשכת עורכי הדין של מיזורי.

ב־2 בנובמבר 1880 נבחר למושל מיזורי עם 52.23% מקולות הבוחרים. בין מהלכיו הבולטים בתפקיד היה המאבק בחבורת השודדים של "כנופיית ג'יימס-יאנגר" . קריטנדן הכריז על פרס בגובה 5,000 דולר אמריקאי על ראשיהם של הבולטים בחברי הכנופיה, האחים ג'סי ג'יימס ופרנק ג'יימס – פרס שמומן על ידי חברות הרכבת – דבר שהוביל לרצח של ג'סי ג'יימס בידי רוברט פורד  בשנת 1882. קריטנדן העניק לפורד חנינה לאחר הרשעתו. באוקטובר אותה שנה נכנע פרנק ג'יימס לידי הרשויות בג'פרסון סיטי. במהלך כהונתו הוביל קריטנדן את גביית החובות של מסילות הברזל האניבל וסנט ג'וזף, צמצם את חוב המדינה, הקים את מועצת הבריאות של מיזורי ואת הלשכה למכרות ולפיקוח על מכרות, הגדיל את תקציב החינוך, ויסד בית ספר להכשרת אחיות בסנט לואיס.

לאחר תום כהונתו עבר להתגורר בקנזס סיטי ועסק בעריכת דין. בשנים 1893–1897 שימש כקונסול הכללי של ארצות הברית במקסיקו סיטי, אחרי שמונה לתפקיד בידי נשיא ארצות הברית גרובר קליבלנד. קריטנדן נפטר בשנת 1909 בקנזס סיטי, ונטמן בבית העלמין פורסט היל קלברי שבעיר.

## קישורים חיצוניים
* 
* תומאס תאודור קריטנדן, באתר אגודת המושלים הלאומית 
* 

## הערות שוליים

קטגוריה:אמריקאים ילידי קנטקי
קטגוריה:בוגרי מכללת המרכז
קטגוריה:אנשי צבא האיחוד
קטגוריה:התובעים הכלליים של מיזורי
קטגוריה:חברי בית הנבחרים של ארצות הברית ממיזורי
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:מושלי מיזורי
קטגוריה:מושלי מדינות ארצות הברית מהמפלגה הדמוקרטית
קטגוריה:אמריקאים שנולדו ב-1832
קטגוריה:אמריקאים שנפטרו ב-1909
ריחופית עבת-בטן

**רִחוּפִית עֲבַת-בֶּטֶן** (שם מדעי: *Orthetrum brunneum*) היא מין של שפירית ממשפחת הטיסניתיים, הנפוצה ממערב אירופה ומרוקו עד למרכז אסיה.

בישראל נפוצה מצפון הארץ דרומה עד קו באר שבע, אם כי מעט פחות נפוצה מהריחופיות הנפוצות (כחולה, אגמים וחרוזה).

## תיאור
זוהי שפירית בינונית-גדולה, גדולה בממוצע מריחופית קנים; אורכם של הבוגרים 40–45 מ"מ עם מוטת הכנפיים של 66–70 מ"מ.

החזה והבטן בצבע כחול-בהיר אצל זכרים, וחום-צהבהב או חום-אפרפר אצל נקבות. הזכרים הצעירים חומים. הבטן שטוחה יחסית עם היצרות הדרגתית, ומציגה קו שחור דק במרכז החלק העליון עם זוג נקודות ברורות בכל מקטע. הכנפיים שקופות, עם פטרוסטיגמה קצרה בצבע צהוב בהיר. הפנים לבנות או בצבע תכלת בהיר מאוד, והרגליים שחורות עם פס צהוב לארכן. הצבע הכחול האבקתי של הזכרים מכסה את כל גופם ככל שהם מתבגרים. לנקבה הבטן חומה עם קו גב דק שבצדו זוג כתמים כהים בכל מקטע.

בדומה לקרובות משפחתה, נוטה לעמוד על 4 רגליים, כשזוג הרגליים הקדמיות מקופלות מאחורי הראש.

## אקולוגיה
### תפוצה
ריחופית זו נפוצה ברוב אירופה, והתפוצה שלה משתרעת עד למונגוליה וצפון אפריקה.

### בית גידול
מין זה מעדיף בעיקר נחלים קטנים ותעלות, עם מים חמימים ורדודים בעלי זרימה מהירה.

### התנהגות
ניתן לצפות בבוגרים מאמצע יוני עד סוף אוגוסט עומדים על קרקע שטופת שמש בסביבה הקרובה של נהרות שקטים או קרוב למים עומדים ורדודים. זכרים בוגרים מגנים על טריטוריה על קו המים על ידי תעופות משמר קצרות כדי לגרש זכרים אחרים.

ריחופיות אלו בדרך כלל מזדווגות במנוחה, לרוב על הקרקע. הנקבה מטילה את הביצים על פני המים הרדודים, נוגעת בהם רק עם בטנה תוך כדי מעוף, לפעמים בליווי הזכר, שמרחיק זכרים אחרים.

הנימפות הן טורפות יעילות. הן חיות קבורות בחומר אדמתי עדין (חול דק, סחף וכו'), במקומות לא מוצלים במים רדודים. הן חורפות ומתפתחות תוך שנתיים או שלוש.

## תת-מינים
ישנם שני תת-מינים מוכרים:
* *O. b.* *brunneum* (Fonscolombe, 1837) (האזור הפליארקטי)
* *O. b.* *cycnos* (Sélys, 1848) (קורסיקה וסרדיניה)

## גלריה

קובץ:OrthetrumCoerulescensMale2.jpg|זכר במבט צד
קובץ:Southern skimmer (Orthetrum brunneum) male Cyprus 3.jpg|זכר מקפריסין. ניתן לראות איך הבטן הולכת ונהיית צרה בצורה אחידה
קובץ:Southern skimmer (Orthetrum brunneum) male Bulgaria.jpg|זכר במבט על מבולגריה, ניתן לראות את הפטרוסטיגמות הצהובות בכנפיים
קובץ:Orthetrum brunneum female Weinsberg 20080729.jpg|נקבה במבט על. ניתן להבחין בדגם השחור האופייני על הבטן, עם הקו הדק וזוג  הנקודות על כל מקטע
קובץ:Orthetrum brunneum accouplement.jpg|הזדווגות
קובץ:Orthetrum brunneum in copula - 2012-07-24.ogv|סרטון של זוג בהזדווגות


## קישורים חיצוניים

## הערות שוליים

קטגוריה:בעלי חיים שתוארו ב-1837
קטגוריה:שפיריות
טדוגלוטיד

**טדוגלוטיד** (באנגלית: **Teduglutide**) היא תרופה יתומה לטיפול בתסמונת המעי הקצר. בישראל היא נמכרת תחת השם המסחרי **גאטקס**. בשנת 2012 אושרה לשימוש במבוגרים בארצות הברית וב, ובשנת 2019 בילדים מעל גיל שנה בארצות הברית.

## מאפיינים מבניים וכימיה
טדוגלוטיד הוא פוליפפטיד המורכב מ-33 חומצות אמיניות. בעל מבנה הזהה לפפטיד דמוי גלוקגון 2, מלבד החלפה של חומצת אמינו בודדה ׁ(גליצין במקום אלנין). החלפה זו מונעת פירוק על ידי האנזים דיפפטידיל פפטידאז, דבר המגדיל את זמן מחצית החיים של הפפטיד.

## התוויות
טדוגלוטיד מגבירה ספיגה של חומרי מזון ונוזלים, אצל חולים עם תסמונת המעי הקצר, אשר נתמכים על ידי הזנה תוך-ורידית.

## מנגנון פעולה
טדוגלוטיד הוא אנלוג לפפטיד דמוי גלוקוגן 2, כלומר הוא מפעיל את הקולטנים של הפפטיד הנמצאים במעי. הפטטיד דמוי גלוקוגן 2 מוביל להגדלת זרימת הדם במעי, הגדלת השגשוג של האפיתל של המעי, עיכוב הפרשות-יתר של חומצת קיבה וזירוז ריקון הקיבה. 

## פרמקוקינטיקה
הטדוגלוטיד מראה פרמקוקינטיקה ליניארית (כלומר, עלייה במינון התרופה מובילה לעלייה פרופורציונלית בהשפעה). זמן מחצית חיים ממוצע של טדוגלוטיד אצל אנשים בריאים הוא כשעתיים ואצל חולים עם תסמונת המעי הקצר כ-1.3 שעות. שיא התגובה אחרי הזרקה תת-עורית של טדוגלוטיד מתרחש אחרי 3–5 שעות. הזמינות הביולוגית של טדוגלוטיד היא כ-89% אחרי זריקה בירך ו-92% אחרי זריקה בבטן.

לא נבדק המטבוליזם של התרופה בגוף, אך מניחים כי כמו הפפטיד דמוי גלוקוגון 2 הטבעי המופרש, טדוגלוטיד מתפרק לחומצות אמינו. הפרשת הטדוגלוטיד היא בעיקר באמצעות כליות. עקב כך, רמת הטדוגלוטיד בחולים עם תסמונת המעי הקצר גבוהה יותר, עקב הפרשה כלייתית נמוכה יותר. נמצא כי הטדוגלוטיד אינו גורם להארכת מקטע QC.

## תופעות לוואי
תופעות הלוואי השכיחות כוללות:
# כאבי בטן.
# בחילות והקאות.
# סימפטומים דמויי שפעת.
# תגובה עורית באזור ההזרקה.

כמו כן, ישנן כמה תופעות לוואי שמצריכות תשומת לב מיוחדת:
* **גדילה אבנורמלית מהירה של תאי מערכת העיכול** - טדוגלוטיד מעודד גדילה של תאי מערכת העיכול ולפעמים הם יכולים להפוך לסרטניים. לכן, לא מומלץ השימוש בטדוגלוטיד אצל מטופלים עם מחלה ממאירה במערכת העיכול או חשד למחלה כזו. כמו כן, יכולים להיווצר פוליפים במערכת העיכול.
* **חסימה של מערכת העיכול.**
* **מחלה של דרכי המרה או הלבלב.**

## הערות שוליים

2025 04
קטגוריה:תרופות יתומות
קטגוריה:תרופות לפי א'-ב'
קטגוריה:פפטידים
בבקאר ניאסה

**בבקאר ניאסה** (בצרפתית: **Babacar Niasse**; נולד ב-20 בדצמבר 1996) הוא כדורגלן מאוריטני יליד סנגל המשחק בעמדת השוער בגנגאן.

## קריירת מועדונים
ניאסה התחיל את הקריירה שלו באקדמיית אספייר מהעיר א-ריאן שבקטר כקשר התקפי, אולם בזכות גובהו הוחלט להעבירו להיות שוער.

בשנת  חתם באויפן מהליגה הבלגית השנייה. ב-16 בינואר 2016 ערך את הופעת הבכורה שלו בקבוצה בהפסד 1-0 לדסל ספורט.

ב-21 באוגוסט 2019 חתם בטונדלה מליגת העל הפורטוגלית כשוער שני. ב-5 ביולי 2020 ערך את הופעת הבכורה שלו בקבוצה בהפסד 1-0 לפמליקאו. עונה לאחר מכן התחיל כשוער ראשון, אך במהלך העונה ירד לספסל. בעונת  חזר לאפודת השוער הראשון, לאחר שטונדלה ירדה לליגה השנייה.

ב-21 ביולי 2023 חתם בגנגאן מהליגה הצרפתית השנייה.

## קריירה בינלאומית
בצעירותו, ניאסה שיחק בנבחרת הנוער של סנגל.

במרץ  זומן לראשונה לסגל נבחרת מאוריטניה. ב-26 במרץ ערך את הופעת הבכורה שלו בנבחרת בניצחון 1-2 נגד . השתתף עם הנבחרת בגביע אפריקה לאומות 2023.

## קישורים חיצוניים

קטגוריה:כדורגלנים סנגלים
קטגוריה:כדורגלנים מאוריטנים
קטגוריה:שוערי כדורגל סנגלים
קטגוריה:דקר: כדורגלנים
קטגוריה:כדורגלני אויפן
קטגוריה:כדורגלני טונדלה
קטגוריה:כדורגלני גנגאן
קטגוריה:כדורגלני נבחרת מאוריטניה
קטגוריה:כדורגלני גביע אפריקה לאומות 2023
קטגוריה:ספורטאים סנגלים בבלגיה
קטגוריה:ספורטאים סנגלים בצרפת
קטגוריה:ספורטאים זרים בבלגיה
קטגוריה:ספורטאים זרים בפורטוגל
קטגוריה:ספורטאים זרים בצרפת
קטגוריה:סנגלים שנולדו ב-1995
משרד התקשורת (פירושונים)

**משרד התקשורת** הוא הגוף האמון על תחום התקשורת, אמצעי המדיה והטלקומוניקציה במדינות בעולם. במדינות אחדות התחומים הללו נבדלים. כמו כן הכינוי 'משרד התקשורת' או 'מנהל התקשורת' משמש לתיאורים גופים אחראיים על מערך הדוברות של גורמי ממשל כמו הבית הלבן.
UVB-76

[ממוזער|תצלום אוויר משנת 1984 של [פובארובו  שבמחוז מוסקבה, האתר הקודם של משדר ה-UVB-76]]
**UVB-76** (ברוסית: **УВБ-76**; מוכרת גם בשמות זיהוי נוספים וכן בכינוי **המזמזם**, The Buzzer), היא תחנת רדיו בגלים קצרים המשדרת במצב פס צד עליון (USB; Upper SideBand)  בתדר של 4625 קילו-הרץ המופעלת בידי ברית המועצות ורוסיה מאז שנות ה-70 של המאה ה-20 למטרות שאינן ידועות באופן רשמי.

התחנה משדרת צליל זמזום קצר ומונוטוני, החוזר על עצמו בקצב של כ-25 צלילים בדקה, 24 שעות ביממה. לעיתים, שידור הזמזום נקטע ומתקיים שידור קולי בשפה הרוסית, כמו שקרה בספטמבר 2025 למשל.

מטרת התחנה לא אושרה רשמית על ידי הממשלה הרוסית או גורמי השידור. אך, רימנטאס פלייקיס , לשעבר שר התקשורת של רפובליקת ליטא, כתב כי מטרת ההודעות הקוליות היא לאשר שמפעילים בתחנות הקליטה נמצאים בכוננות. הסבר נוסף הוא שהשידור נמצא בהאזנה מתמדת על ידי קומיסריאט צבאי .

השערה שפורסמה בכתב העת המדעי "Russian Journal of Earth Sciences"  מתארת מצפה המודד שינויים ביונוספירה באמצעות שידור אות בתדר 4,625 קילו-הרץ, תדר שידור זהה לזה של "המזמזם".

פרשנות אפשרית נוספת היא שההודעות הקוליות מהוות תקשורת צבאית. האפשרות שהתחנה היא תחנת מספרים עבור סוכנויות מודיעין, כמו ה-FSB או הקג"ב לשעבר של ברית המועצות, נתקלת בטענה שלפיה התדר הקבוע של 4,625 קילו-הרץ והספק המשדר הנמוך אינם מתאימים לתקשורת אמינה לטווח ארוך.

תיאוריה נוספת טוענת כי המגדל מחובר למערכת הטילים הרוסית "פרימטר" המוכרת בכינוי "יד מתה"  על שם מנגנון ההפעלה שלה, שאמור להפעיל תגובה גרעינית נגדית אם האות יופרע כתוצאה מהתקפה גרעינית נגד רוסיה. תיאוריה זו גם כן אינה סבירה, בהתחשב בכך ש"המזמזם" מפסיק או מתקלקל באופן קבוע.

ישנן שתי תחנות רוסיות אחרות שפועלות בפורמט דומה, תחנות אלו זכו לכינויים: "הציוץ" (The Pip) ו"הגלגל החורק" (The Squeaky Wheel). בדומה ל"מזמזם", תחנות אלו משדרות צליל זיהוי שחוזר על עצמו באופן קבוע, אך לעיתים נקטע כדי להעביר הודעות קוליות מוצפנות.

## לקריאה נוספת

* Stephen Handler, "Is Russia's Buzzer a Doorbell to Doomsday?". Popular Communications, 32(4), December 2013, pp.31-33 


## קישורים חיצוניים
* 

## הערות שוליים

קטגוריה:ברית המועצות: רדיו
קטגוריה:רוסיה: רדיו
Where the Streets Have No Name (I Can't Take My Eyes Off You)

"**Where the Streets Have No Name (I Can't Take My Eyes Off You)**" הוא שיר של צמד הסינת'-פופ הבריטי פט שופ בויז. השיר הוא שילוב של השירים "Where the Streets Have No Name" של להקת הרוק האירית U2, ושל השיר "Can't Take My Eyes Off You" של הזמר האמריקאי פרנקי ואלי משנת 1967.
השיר הופיע כ-A-side לצד השיר "How Can You Expect to Be Taken Seriously?", מתוך אלבום האולפן הרביעי שלהם, "Behaviour", שיצא בשנת 1990 בבריטניה.
השיר שיצא במרץ 1991, הפך לכניסה ה-15 ברציפות של הצמד לטופ 20 בבריטניה, והגיע בשיאו למקום הרביעי במצעד הסינגלים הבריטי.

בישראל, השיר הגיע למקום ה-30 במצעד הלועזי השנתי של רשת ג' לשנת 1991.

## השיר במצעדים

## קישורים חיצוניים

* 
* 30px "Where the Streets Have No Name (I Can't Take My Eyes Off You)", במסד הנתונים המוזיקלי Genius **(באנגלית)**
* 20px "Where the Streets Have No Name (I Can't Take My Eyes Off You)", במסד הנתונים המוזיקלי Discogs **(באנגלית)**
* 20px "Where the Streets Have No Name (I Can't Take My Eyes Off You)", באתר המוזיקה Spotify **(באנגלית)**
* 44px "Where the Streets Have No Name (I Can't Take My Eyes Off You)", באתר המוזיקה אפל מיוזיק **(באנגלית)**
* "Where the Streets Have No Name (I Can't Take My Eyes Off You)", באתר המוזיקה SecondHandSongs **(באנגלית)**

## הערות שוליים

קטגוריה:שירי פט שופ בויז
קטגוריה:שירים באנגלית
קטגוריה:שירי סינת'-פופ
קטגוריה:שירי Hi-NRG
קטגוריה:סינגלים בהוצאת פרלופון
אנג'י פרננדס

**אנג'לה מריה פרננדס גונסאלס** (בספרדית: **Ángela María Fernández González**; נולדה ב-5 בספטמבר 1990), ידועה בשם הבמה **אנג'י פרננדס**, היא זמרת ושחקנית ספרדייה. בצעירותה למדה נגינה על פסנתר וריקוד בתיכון על שם חוספ מריה יומפרט. בשנת 2005 השתתפה בתחרות *Camí de l'Èxit* ובתוכנית הטלוויזיה *Nit d'Èxit* בערוץ המקומי IB3, אבן הדרך הראשונה שלה בתחום הבידור.

בשנת 2007 השתתפה בעונתה הראשונה של "X Factor Spain", שם דורגה בערב הגמר במקום השני. בעקבות ההצלחה, הוציאה בשנה העוקבת את אלבום הבכורה שלה, והחלה לשחק יותר בסדרות טלוויזיה שונות. בשנים 2008–2011 גילמה את דמותה של פאולה בסדרת הנעורים "*Física o Química"*, ששודרה בערוץ אנטנה 3. בהמשך השתתפה בתוכניות נוספות, דוגמת *Los protegidos*, *Gym Tony*, *Bajo la red* ו-*Amar es para siempre*.

בשנת 2011 זכתה אנג'י בעונתה הראשונה של תוכנית החיקויים *Tu cara me suena*, בה חיקתה זמרות מוכרות כמו ליידי גאגא, סינדי לאופר וכריסטינה אגילרה. ב-2013 הוציאה את אלבומה השני *Drama Queen*, שכלל את הסינגל "Boytoy". בשנים האחרונות, הוציאה סינגלים נוספים כמו "Dualidad". ב-2024 השתתפה בתחרות בבנידורם פסט, הקדם הספרדי לאירוויזיון 2024, עם השיר "Sé Quién Soy", שהגיע למקום השלישי בגמר.

במקביל לקריירת המשחק והשירה, אנג'י פעילה גם בתיאטרון, עם תפקידים במחזות כמו "קינקי בוטס", "לה למדה" ו"אונה תרפיה אינטגרל". אנג'י דיברה בפומבי על מאבקיה עם חרדה ודיכאון, שהחלו בעקבות התמודדות עם תהילה פתאומית ואובדן אביה בגיל צעיר. היא מדגישה את חשיבות התמיכה הנפשית ונאבקת להעלאת המודעות לבריאות הנפשית, במיוחד בקרב צעירים ובני נוער.

## קישורים חיצוניים
* 

## הערות שוליים

קטגוריה:זמרות ספרדיות
קטגוריה:שחקניות קולנוע וטלוויזיה ספרדיות
קטגוריה:שחקניות תיאטרון ספרדיות
קטגוריה:משתתפי אקס פקטור
קטגוריה:ספרדיות שנולדו ב-1990
JADES-GS-z14-0

**JADES-GS-z14-0** היא גלקסיה בעלת הסחה גבוהה לאדום בקבוצת הכוכבים תנור שהתגלתה בשנת 2024 כחלק מהסקר החוץ גלקטי המתקדם של טלסקופ החלל ג'יימס וב.

יש לה היסט לאדום של 14.32, מה שהופך אותו לעצם הגלקסי והאסטרונומי הרחוק ביותר שהתגלה נכון ל־2025. הסטה זו לאדום מתאימה לתקופה שלפני כ-13.5 מיליארד שנים, כ-300 מיליון שנים לאחר המפץ הגדול, או כ-2% מגילו היקום הנוכחי.

## גילוי
JADES-GS-z14-0 נצפתה באמצעות הספקטרוגרף בתת-אדום של טלסקופ החלל ג'יימס ווב בשנת 2024, והוא מדד היסט לאדום של 14.32. גילה, גודלה ובהירותה הוסיפו לגוף גדל והולך של עדויות לכך שהתיאוריות הנוכחיות לגבי היווצרות גלקסיות והתפתחותן ביקום המוקדם אינן שלמות.

## מאפיינים
רוחב JADES-GS-z14-0 הוא 1,600 שנות אור והיא מאירה מאוד. ניתוח ספקטרוסקופי גילה נוכחות של פליטות גז מיונן חזקות, כולל מימן וחמצן.

## גילוי חמצן
במרץ 2025, אסטרונומים דיווחו על זיהוי חמצן ב-JADES-GS-z14-0, מה שמהווה את התצפית הרחוקה ביותר של יסוד זה עד כה. גילוי זה הושג באמצעות המערך המילימטרי הגדול באטקמה בצ'ילה. נוכחות חמצן מעידה על כך שהגלקסיה עברה היווצרות מהירה והתבגרות כימית, ומאתגרת את ההנחות הקודמות לגבי ציר הזמן של ייצור יסודות כבדים ביקום המוקדם.

## קישורים חיצוניים

## הערות שוליים

קטגוריה:גלקסיות
אלברט מורהאוס

**אלברט פיקט מורהאוס** (באנגלית: **Albert Pickett Morehouse**; ) היה פוליטיקאי אמריקאי, שכיהן כמושל ה-26 של מדינת מיזורי בין השנים 1887–1889. טרם כהונתו כמושל היה מורהאוס סגן מושל מיזורי בשנים 1885–1887 וחבר בית הנבחרים של מיזורי.

## ביוגרפיה
מורהאוס נולד במחוז דלאוור שבאוהיו, ובשנת 1856 עבר לעיירה מריוויל שבמיזורי. הוא התקבל ללשכת עורכי הדין של מיזורי בשנת 1860, והחל לעסוק בעריכת דין במחוז מונטגומרי שבאיווה. עם פרוץ מלחמת האזרחים האמריקנית עבר לגרהאם שבמיזורי, שם לימד בבית ספר. בנובמבר 1861 התגייס למיליציה המדינתית של מיזורי, בהרכב שכלל תושבים ממחוז נודאוויי. במהלך שירותו במחוז לאפייט, פגש את אשתו לעתיד, מאטי מקפאדן.

לאחר המלחמה פתח משרד עורכי דין בשותפות עם עמוס גרהאם. בשנת 1872 ייסד את העיתון "נודאוויי דמוקרט", שלימים יהפוך ל"מריוויל דיילי פורום" (The Maryville Forum).

ב־1876 נבחר לבית הנבחרים של מיזורי לאחר שגבר על יריבו הרפובליקני ה. מ. ג'קסון בפער של 197 קולות. במהלך כהונתו פעל להקמת בית ספר להכשרת מורים במריוויל – יוזמה שלימים תביא להקמת אוניברסיטת צפון-מערב מיזורי בעיר. ב־1882 נבחר שוב לבית הנבחרים המדינתי, ובנובמבר 1884 נבחר לתפקיד סגן מושל מיזורי.

ב־28 בדצמבר 1887 נהפך מורהאוס למושל מיזורי בעקבות מותו של המושל ג'ון מרמדיוק. הוא כיהן בתפקיד במשך מעט יותר משנה, עד שנבחר לתפקיד דייוויד פרנסיס. במהלך כהונתו הוקמה התחנה הניסיונית לחקלאות של הפקולטה לחקלאות באוניברסיטת מיזורי. מורהאוס תמך באימוץ שיטת ההצבעה האוסטרלית, אשר התבססה על הצבעה בפתק חשאי.

כאשר מחלת האבעבועות השחורות התפרצה במחוזות אדייר וסקיילר בשנת 1888, כלל המושל בתקנה שפרסם את הנחיות ההסגר שהוצאו על ידי מועצת הבריאות של מיזורי.

עם תום כהונתו שב מורהאוס למריוויל, שם ניהל עסק נדל"ן. מורהאוס נפטר ב־23 בספטמבר 1891. בגמלאותו טיפל במקנה. במסגרת עיסוק זה נקלע לתאונה שגרמה לו לקרע בכלי דם במוחו, ומורהאוס איבד את צלילות דעתו. יומיים לאחר התאונה, התאבד כששיסף את גרונו בעזרת אולר. הוא נטמן בבית העלמין אוק היל במריוויל.

## קישורים חיצוניים

* אלברט מורהאוס, באתר אגודת המושלים הלאומית 
* 

## הערות שוליים

קטגוריה:אמריקאים ילידי אוהיו
קטגוריה:חברי האספה הכללית של מיזורי
קטגוריה:סגני מושלי מיזורי
קטגוריה:מושלי מיזורי
קטגוריה:מושלי מדינות ארצות הברית מהמפלגה הדמוקרטית
קטגוריה:מתאבדים אמריקאים
קטגוריה:אמריקאים שנולדו ב-1835
קטגוריה:אמריקאים שנפטרו ב-1891
רעידת האדמה במיאנמר (1930)

ב-5 במאי 1930 התרחשה רעידת אדמה במיאנמר בעוצמה של 7.4 בסולם מגניטודה לפי מומנט. ההלם התרחש 35 ק"מ מתחת לפני השטח עם עוצמה רוסי-פורלית מקסימלית של IX. רעידת האדמה נגרמה עקב תוצאה של קרע לאורך קטע של 131 ק"מ בשבר גדול העובר ברחבי המדינה.

דווח על נזק רב בחלקה הדרומי של המדינה, במיוחד בבאגו וביאנגון, שם קרסו מבנים ופרצו שרפות. לפחות 550 ואולי עד 7,000 בני אדם נהרגו. צונמי מתון פגע בחוף הבורמזי וגרם נזק קל לספינות ולנמל. הוא הורגש עד לצפון-מזרח מיאנמר ותאילנד. הרעש המרכזי גרר אחריו רעידות משנה רבות; כמה מהן גרמו נזק. רעידת אדמה נוספת שהתרחשה בדצמבר הייתה בגודל דומה לזו והתרחשה גם לאורך השבר בו התרחשה הרעידה הקודמת.

## הערות שוליים

קטגוריה:אסיה: רעידות אדמה
קטגוריה:מיאנמר: היסטוריה
גרינוק

**גרינוק** (באנגלית: **Greenock**) היא עיירת נמל במחוז אינברקלייד, שבמערב סקוטלנד. היא שוכנת על הגדה הדרומית של נהר קלייד, במקום בו הנהר מתרחב לפיורת' אוף קלייד (Firth of Clyde), ומהווה את המרכז המנהלי של מועצת אינברקלייד.

נכון למפקד האוכלוסין של הממלכה המאוחדת בשנת 2011, גרו בעיר כ-44,248 תושבים, ירידה לעומת 46,861 בשנת 2001.

## היסטוריה
שמה של גרינוק מופיע כבר במאה ה-13 בצורות שונות כגון Grinok, Greenhok, Grenok ועוד. לפי חוקר השמות ויליאם ג'. ווטסון, השם הגאלי של המקום הוא "Grianaig", שפירושו "גבעה שטופת שמש". ישנה גם הצעה כי מקור השם בשפה הבריטונית הקדומה במילה *Graenag שפירושה מקום חולי או חצצי.

גרינוק החלה ככפר דייגים והתפתחה לנמל חשוב עם התרחבות הסחר במאה ה-17. ב-1711 הוקם בה מספנה ראשונה, ובמהרה הפכה גרינוק למרכז חשוב לבניית אוניות ולסחר בין-לאומי, במיוחד בסוכר, טבק ורום. במהלך המאה ה-18 וה-19, הנמל שימש גם ליצוא דגים מלוחים, סחורות מהקולוניות ואף היה מעורב בסחר העבדים האטלנטי.

ב-1714 הפכה גרינוק לנמל מכס עצמאי, וב-1812 פעלה בה קו הספינות הקיטוריות הראשון באירופה. בית המכס החדש שנבנה ב-1817 בתכנונו של האדריכל ויליאם ברן, נחשב למבנה מרשים בסגנון נאו-קלאסי.

עם תחילת המהפכה התעשייתית, גרינוק הפכה למוקד של עיבוד סחורות מיובאות כמו סוכר, כותנה וצמר. בשנת 1827 הוקם מאגר מים (Loch Thom) שהזרים מים למפעלי תעשייה בעיר. הקמת קווי רכבת לקראת סוף המאה ה-19 חיזקה את מעמד העיר כמרכז סחר חשוב.

גרינוק נפגעה קשה בהפצצות הלופטוואפה במאי 1941 (הבליץ של גרינוק). במהלך המלחמה שימשה העיירה כבסיס חשוב לשיירות אטלנטיות ולצי המלכותי.

## דמוגרפיה
בשנת 1921 מנתה גרינוק שיא אוכלוסין של 81,123 תושבים, אולם עם דעיכת התעשייה הכבדה בשנות ה-70 וה-80, ירד מספר התושבים. כיום האוכלוסייה מתייצבת על כ-44,000 נפש.

## קישורים חיצוניים

## הערות שוליים

קטגוריה:סקוטלנד: ערי חוף
קטגוריה:סקוטלנד: ערי נמל
קטגוריה:ערי נמל על נהר
מאצ' מושלם

**מאצ' מושלם** (באנגלית: **Materialists**) הוא סרט דרמה רומנטית אמריקאי משנת 2025, בבימויה של סלין סונג שגם כתבה את התסריט, ובכיכובם של דקוטה ג'ונסון, כריס אוונס ופדרו פסקל.

הסרט יצא לאקרנים בארצות הברית ב-13 ביוני 2025 בהפצת A24, וברחבי העולם בהפצת סוני.

## עלילה
לוסי מייסון היא שדכנית מצליחה. לוסי עובדת בחברת Adore העוסקת בהתאמות זוגיות ללקוחות שיכולים להרשות לעצמם לשכור את שירותי החברה הממוקמת במרכז ניו יורק. ההתאמות שמבצעת החברה לטובת שידוך מתבססות בעיקר על נתונים מובנים, כמו גובה, שכר ועמדה פוליטית.

העלילה מלווה את הלבטים והקשיים עימם מתמודדת לוסי בעבודתה, בעקבות דרישות של הלקוחות המצפים לשידוכים. היא מושקעת בחיפוש שידוך מתאים עבור סופי, לקוחה שלה שכבר יצאה לאינספור דייטים ראשונים לא מוצלחים.

במקביל לעיסוק המקצועי העלילה עוקבת אחר חיי האהבה של לוסי עצמה, שמגדירה את הסטטוס הזוגי שלה כ"רווקה מבחירה", ומציינת שהיא מוכנה למות לבד אם לא תמצא זוגיות עם גבר אמיד. בחתונה של זוג שלוסי שידכה, אחיו העשיר והנאה של החתן מתחיל לחזר אחריה, בעוד שבאותה חתונה היא גם נתקלת במקרה בג'ון, שחקן כושל שמשלים הכנסה בתור מלצר וגם אקס של לוסי. היא מתחילה לצאת עם הארי, שלוקח אותה למסעדות יוקרה וקונה לה מתנות כשבמקביל ג'ון האקס שלה נוכח בחייה. לוסי עומדת בפני דילמה: חתונה עם גבר אמיד בהתאם לדרישה שהיא הגדירה לעצמה או חתונה עם גבר עני שמערכת היחסים עימו מעורבת ברגשות.

## שחקנים
* דקוטה ג'ונסון – לוסי
* כריס אוונס – ג'ון
* פדרו פסקל – הארי קסטילו
* מרין אירלנד
* דאשה נקראסובה
* סויר ספילברג
* לואיזה ג'ייקובסון
* זואי וינטרס
* אדי קייהיל
* פרננדו בלו
* לואיזה ג'ייקובסון

## הפקה
בפברואר 2024 פורסם כי הבמאית המועמדת לאוסקר סלין סונג עובדת על סרטה השני שיקרא "*The Materialists*", בהפקת פמלה קופלר, כריסטין ואשון ודייוויד הינוז'וסה, שהפיקו את חיים שלמים, סרטה הקודם של הבמאית. כמו כן פורסם שנוצרו קשרים עם דקוטה ג'ונסון, כריס אוונס ופדרו פסקל על מנת שישחקו בסרט. פרטי העלילה לא פורסמו בהרחבה אך צוין שמדובר בקומדיה רומנטית. חברת ההפקה האמריקאית A24 רכשה את זכויות ההפצה בארצות הברית, וסייעה למפיקים למצוא משקיעים בשוק הסרטים האירופי.

כשבועיים לאחר מכן דווח כי סרטי סוני רכשה מ-A24 את זכויות ההפצה הבין-לאומיות של הסרט, שנקרא כעת "*Materialists".* החברה שילמה סכום של שמונה ספרות עבור זכויות ההפצה ברחבי העולם, למעט רוסיה, סין ויפן.

השלב העיקרי של הצילומים החל באפריל 2024 בניו יורק, לאחר שחברת A24 החליטה לדחות את הצילומים כצעד של הבעת סולדיריות עם שביתת אמני הטלוויזיה והרדיו, וזאת למרות שהסרט קיבל אישור מיוחד לצילומים. בחודש מאי 2024 פורסם כי מרין אירלנד, זואי וינטרס, דאשה נקראסובה ולואיזה ג'ייקובסון הם חלק מצוות השחקנים. הצילומים הסתיימו ביוני 2024. שבייר קירשנר היה הצלם הראשי, לאחר שצילם עבור סונג את הסרט "חיים שלמים".

## קישורים חיצוניים
* 

## הערות שוליים

קטגוריה:סרטי 2025
קטגוריה:סרטי דרמה רומנטית
קטגוריה:סרטי קומדיה רומנטית אמריקאיים
עמיאל ירחי

**עמיאל ירחי** (נולד ב-14 בדצמבר 1996) הוא עיתונאי ישראלי, כתב הכנסת של חדשות I24NEWS.

## ביוגרפיה
ירחי נולד לאסף ולצורית בנצרים שבגוש קטיף. בגיל שמונה פונה עם משפחתו מנצרים במסגרת תוכנית ההתנתקות, והם התיישבו ביישוב בני נצרים שבעוטף עזה.

למד בבית ספר יסודי נעם נצרים ובישיבה תיכונית מצפה רמון. בהמשך למד בישיבות מעלה אליהו בתל אביב ושיח יצחק באפרת.

בשנת 2018 התגייס לצה"ל ושירת בחיל ההנדסה הקרבית. נלחם במלחמת חרבות ברזל כמפקד דחפור די-9 בשירות צה"ל וכתב מספר מאמרים על כך.

אחר שחרורו מהצבא ב-2020 החל לפרסם טורים קצרים במקור ראשון. בהמשך עבד ככתב באתר אייס, וב-2021 החל לשמש כתב פוליטי באתר כיפה.

בינואר 2023 חשף ירחי הצעת חוק של חברי כנסת מש"ס שנועדה להסדיר את התנהלות המבקרים ברחבת הכותל המערבי, ואשר כללה בין היתר סעיף לפיו מי שיעבור על אחד מתוך שורה של סעיפים בה עלול להישלח לחצי שנת מאסר או לשלם קנס בסך 10,000 ש״ח. בעקבות הפרסום והביקורת הציבורית שעוררה החשיפה, הודיעה סיעת ש"ס כי תסיר מההצעה את הסעיף העוסק במאסר או קנס על לבוש בלתי הולם, וראש הממשלה בנימין נתניהו הצהיר כי החוק לא יקודם.

במאי 2023 פרסם ירחי הקלטה של השר לביטחון לאומי, איתמר בן גביר, מתוך דיון שהתקיים בכנסת עם בכירי המשטרה לקראת חודש רמדאן, ובה טען בן גביר כי המשטרה נכנעת לטרור. בעקבות הפרסום נפתחה בדיקה משטרתית נגדו. בתגובה, פרסמו ארגון העיתונאים והעיתונאיות בישראל ועיתונאים נוספים גילויי תמיכה בירחי ובעבודתו.

באפריל 2024 שב לעבוד במקור ראשון ככתב פוליטי. במקביל, שימש כפאנליסט בתוכנית לייט נייט "אברי ושרקי" בערוץ 12.

בפברואר 2025 עזב את מקור ראשון והצטרף לערוץ החדשות i24NEWS ככתב הכנסת של הערוץ.

ירחי הוא סטודנט לתואר ראשון במשפטים בהקריה האקדמית אונו.

ירחי נשוי ואב לשלושה. מתגורר בראש צורים.

## קישורים חיצוניים

## הערות שוליים

קטגוריה:עיתונאים ישראלים
קטגוריה:סגל מקור ראשון
קטגוריה:סגל i24NEWS
קטגוריה:נצרים: אישים
קטגוריה:אנשי המושב
קטגוריה:מועצה אזורית אשכול: אישים
קטגוריה:ראש צורים: אישים
קטגוריה:חיילי צה"ל במלחמת חרבות ברזל
קטגוריה:ישראלים שנולדו ב-1996
פרסי המוזיקה של בילבורד 2024

טקס **[[פרסי המוזיקה של בילבורד]] לשנת 2024** התקיים ב-12 בדצמבר 2024. הסטנדאפיסטית האמריקאית מישל בוטו הנחתה את הטקס והוצגה על ידי מריוט. הטקס הועבר בשידור חי דרך שירות הזרמת המדיה האמריקאית פרמאונט+ ושודר גם בפוקס ובAmazon Fire TV בשעה 20:00 באזור זמן מזרחי. ההופעות שודרו בשידור חי באתר האינטרנט הרשמי של בילבורד וברשתות המדיה החברתית. הזכיות בפרסים נקבעו לפי מדדי ביצועים במצעדי הבילבורד של סוף השנה ולקחו בחשבון אינטראקציות של מעריצים עם המוזיקה, כולל סטרימינג, מכירות, השמעות ברדיו וסיבובי הופעות.

עם 71 קטגוריות בטקס, טיילור סוויפט היא שיאנית הזכיות של הטקס, עם 10 זכיות, וזאק בריאן הוא שיאן המועמדויות של הטקס עם 21 מועמדויות סך הכל. אמנים נוספים עם מספר מועמדויות גבוה כוללים את מורגן וולן עם 18 מועמדויות, סברינה קרפטנר עם 9 מועמדויות ודרייק, קנדריק לאמר, פוסט מאלון, טדי סווימס וטיילה עם 8 מועמדויות כל אחד.

## הופעות
המקבץ הראשון של המבצעים הוכרזו ב-2 בדצמבר.

## זוכים ומועמדים
הטבלה מטה מציגה את הזוכים והמועמדים בקטגוריות השונות, כאשר הזוכים רשומים ראשונים ומודגשים **בהדגשה**.
### אמנים

### אלבומים

### שירים

## שיאני מועמדויות
[ממוזער|251x251 פיקסלים|[טיילור סוויפט היא הזמרת עם שיא המועמדויות של הטקס, עם 17.]]

## הערות שוליים

קטגוריה:טקסי פרס המוזיקה של בילבורד
קטגוריה:פרסי מוזיקה מ-2024
סימנס אווניו

ממוזער|סימנס אווניו בהאג
**סימנס אווניו** היא חשמלית או רכבת קלה בעלת רצפה נמוכה המיוצרת על ידי סימנס מוביליטי, חברת בת של הקונגלומרט הגרמני סימנס.

האווניו הוא הדגם העוקב לסימנס קומבינו. הדור הראשון של הדגם נקרא קומבינו סימן 2 או קומבינו סופרה או קומבינו פלוס. לאחר שנמצאו תקלות רבות בדגמי הקומבינו סופרה והפלוס ועם הצגת הדור השני ב-2009 המותג קומבינו נזנח, וסימנס התייחסה לחשמליות קומבינו פלוס בפורטוגל ובבודפשט כחלק מסדרת אווניו.

ממוזער|250x250 פיקסלים| קומבינו סופרה בבודפשט
המותג אווניו הוצג לראשונה ביריד הסחר UITP 2009 בווינה, ושווק כ"חשמלית הארוכה בעולם" עם 100% רצפה נמוכה (הכוונה לגרסת ה-72 מטר עם שמונה קרונות).

## הזמנות ואספקה
### האג
HTM Personenvervoer, מפעילת רשת החשמליות בעיר האג, הודיעה בנובמבר 2011 על חוזה בסך 100 מיליון יורו לרכישת 40 רכבות אווניו, באורך של 35 מטרים וברוחב של 2.55 מטרים עם קיבולת של 70 מקומות ישיבה ועוד כ־168 נוסעים בעמידה. במרץ 2014 הוכרז על הזמנת 20 רכבות נוספות.

### דוחה
ממוזער| סימנס אווניו בדוחא
הסימנס אווניו משמש בקו הירוק בדוחה, בירת קטר. הפתיחה תוכננה לסתיו 2015 אך נדחתה ל-2016. במערכת זו לא מותקנים חוטים עיליים, שכן החשמליות של דוחא מופעלות על ידי מערכת אגירת אנרגיה Siemens Sitras HES, שילוב של קבל-על וסוללות שנטענות בכל עצירה דרך מסילת מוליכים עילית. החשמלית מורכבת משלושה קרונות עם קיבולת של 238 נוסעים. 

### מינכן
ב-28 בספטמבר 2012, הודיעה Münchner Verkehrsgesellschaft (MVG) ממינכן, גרמניה, על הזמנה של 8 חשמליות אווניו אורכם 36 מטרים, רוחבם 2.3 מ' והם מורכבים מ-4 מודולים. הראשון נכנס לשירות ב-17 בספטמבר 2014. בשנת 2019 הוזמנו עוד 73 רכבות. ממוזער| סימנס אווניו במינכן|ימין

### ברמן
ביוני 2017 רכשה רשות התחבורה המוניציפלית בברמן 67 רכבות כל אחת באורך 36 מטרים, אופציה לרכישת עשרה כלים נוספים מומשה ב-2018 ואופציה נוספת לשבעה כלים מומשה ב-2021. ממוזער|סימנס אווניו בברמן

### קופנהגן
29 רכבות סימנס אווניו ישמשו בקו הרכבת הקלה של קופנהגן רבתי ה-Hovedstadens Letbane החל מהפתיחה ב-2025. ממוזער|סימנס אווניו עבור קופנהגן בבניה|ימין

## קישורים חיצוניים

* 

## הערות שוליים

קטגוריה:דגמי רכבות קלות
קטגוריה:סימנס
נאדיה פתאח אל-עלווי

**נאדיה פתאח אל-עלווי** (בערבית: **نادية فتاح العلوي**; נולדה ב-17 בספטמבר 1971) היא אשת עסקים ופוליטיקאית מרוקאית, המכהנת כשרת הכלכלה והאוצר של מרוקו מאז אוקטובר 2021. בעבר כיהנה כשרת התיירות, העבודה והתחבורה האווירית והייתה האישה הראשונה שעמדה בראש משרדים אלו.

## רקע והשכלה
אל-עלווי נולדה בשנת 1971 ברבאט, מרוקו. אביה, מוחמד פאתח, כיהן כשר המכרות והאנרגיה של מרוקו ושימש כמנהל כללי של OCP, החברה הגדולה ביותר במרוקו. לאחר סיום לימודי התיכון בעיר הולדתה היא למדה בבית הספר הגבוה ללימודי תעשייה וניהול בפריז, שם קיבלה תואר בשנת 1994.

## קריירה
אל-עלווי החלה את דרכה המקצועית, בשנת 1997, בתפקיד יועצת בחברת ראיית חשבון, ביקורת וייעוץ האמריקנית Arthur Andersen, בפריז. בשנת 2000 הקימה וניהלה בקזבלנקה את חברת ההשקעות Maroc Invest Finances Group.

בשנת 2005 הצטרפה לקבוצת החברות Saham, שם מילאה תפקידי ניהול בכירים, ובכלל זה סגנית מנהל הכספים והתפעול של Saham Finances, יושבת ראש מועצת המנהלים של Saham Assurance Maroc, ובשנת 2017 מונתה למנהלת הכללית של הקבוצה.

היא התפטרה לפני שנכנסה לתפקידה בממשלת מרוקו.

## קריירה פוליטית
בשנת 2019 מונתה אל-עלווי לתפקיד שרת התיירות, העבודה והתחבורה האווירית בממשלתו השנייה של סעד א־דין אלעות'מאני והתמודדה עם השלכות המשבר הכלכלי העולמי, שנגרם כתוצאה ממגפת הקורונה.

לאחר מינויה לשרה, הצטרפה למפלגת האיחוד הלאומי של העצמאיים (RNI – Rassemblement National des Indépendants), אחת ממפלגות הקואליציה, והפכה לחברה בלשכה הלאומית של המפלגה.

באוקטובר 2021 מונתה לשרת הכלכלה והאוצר בממשלת עזיז אח'נוש. המשרד הציג מספר יוזמות מרכזיות ומדיניותו התמקדה בהשקעות זרות ישירות. המדינה משכה את תשומת ליבם של משקיעים בין-לאומיים באמצעות חברות השקעה מקומיות כמו Morocco Now ו-Morocco Tech.

בפורבס נכתב עליה: "מרוקו הציבה כוכב זוהר בראש כלכלתה".

## פעילות פמיניסטית
אל עלווי הייתה בין מייסדות "מועדון הנשים המנהלות במרוקו" (Club des Femmes Administrateurs au Maroc) והיא חברה ברשת הבין-לאומית "מנהלות תאגידיות" (Women Corporate Directors).

## חיים אישיים
אל-עלווי נשואה ולה שני ילדים.
## קישורים חיצוניים

## הערות שוליים

קטגוריה:רבאט: אישים
קטגוריה:מרוקו: פוליטיקה
קטגוריה:ילידי 1971
Somebody to Love Me

"**Somebody to Love Me**" הוא הסינגל השלישי מתוך "Record Collection", אלבום האולפן השלישי של הזמר האמריקאי מארק רונסון, שיצא בשם ".Mark Ronson & The Business Intl". בשיר משתתפים בשירה הזמר הבריטי בוי ג'ורג' והמוזיקאי האמריקאי אנדרו וויאט.

## וידאו קליפ
הווידאו קליפ לשיר, בבימויו של סאם פרהמנד, יצא לאור ב-14 באוקטובר 2010. בקליפ מוצגת מסיבת מועדון בסגנון וידאו ביתי, עם חותמת התאריך 14 ביוני 1982, שהיה יום הולדתו ה-21 של בוי ג'ורג'. עם זאת, לא רונסון, בוי ג'ורג' או אנדרו וויאט מופיעים בסרטון. השחקנית הגרמנייה דיאן קרוגר מככבת בתפקיד בוי ג'ורג'.

## מצעדים

השיר הגיע למקום העשירי במצעד 100 השירים החמים ביותר של אוסטרליה לשנת 2010.

בישראל השיר הגיע למקום ה-35 במצעד הבינלאומי השנתי של גלגלצ לשנת 2010.

## קישורים חיצוניים
* 
* 20px "Somebody to Love Me", במסד הנתונים המוזיקלי Discogs **(באנגלית)**
* 30px "Somebody to Love Me", במסד הנתונים המוזיקלי Genius **(באנגלית)**
* 20px "Somebody to Love Me", באתר המוזיקה Spotify **(באנגלית)**
* 44px "Somebody to Love Me", באתר המוזיקה אפל מיוזיק **(באנגלית)**
* 44px "Somebody to Love Me", באתר המוזיקה Deezer **(באנגלית)**
* 55px "Somebody to Love Me", באתר המוזיקה Tidal **(באנגלית)**
* 20px "Somebody to Love Me", באתר המוזיקה SoundCloud **(באנגלית)**
* 20px "Somebody to Love Me", באתר המוזיקה Musixmatch **(באנגלית)**
* 20px "Somebody to Love Me", באתר המוזיקה Last.fm **(באנגלית)**
* "Somebody to Love Me", באתר המוזיקה SecondHandSongs **(באנגלית)**

## הערות שוליים

קטגוריה:שירי מארק רונסון
קטגוריה:שירים באנגלית
קטגוריה:שירים שנכתבו על ידי מארק רונסון
קטגוריה:שירים שנכתבו על ידי קתי דניס
קטגוריה:סינגלים בהוצאת קולומביה רקורדס
מצפה יהונתן דויטש

**מצפה יהונתן דויטש** הוא אתר הנצחה ותצפית בהר הגלבוע, אשר הוקם לזכרו של יהונתן דויטש שנרצח על ידי מחבלי חמאס באוגוסט 2024. המצפה ממוקם לאורך "שביל המצפים" בגלבוע, ומשקיף על נופים פתוחים של בקעת בית שאן, נהר הירדן והרי הגלעד שממזרח.

## על יהונתן דויטש
רס"ל יהונתן דויטש שירת כלוחם ביחידת מגלן בחטיבת הקומנדו. במהלך טבח שבעה באוקטובר 2023 השתתף בפעולות חילוץ מקיבוץ נחל עוז כשיחד עם לוחמים נוספים מהיחידה, עבר מבית לבית וחילץ אזרחים שנלכדו בממ"דים.

באוגוסט 2024, כחודש לאחר שחרורו משירות סדיר, נרצח דויטש על ידי מחבלי חמאס בפיגוע טרור בבקעת הירדן.

## מיקום גאוגרפי
המצפה שוכן בהר הגלבוע, בסמוך לקיבוץ מעלה גלבוע, כחלק ממסלול "שביל המצפים" – שביל טיול הכולל מספר נקודות תצפית לאורך רכס הגלבוע. המקום נגיש לרכבים, ומותאם גם למשפחות ומטיילים מזדמנים. תצפית המצפה פונה מזרחה, ומשקיפה לעבר בקעת בית שאן, נהר הירדן והרי הגלעד.

## חנוכת המצפה
המצפה נחנך בטקס באוקטובר 2024, בהשתתפות בני משפחתו של יהונתן, חברים, לוחמים לשעבר ונציגי ציבור. הפרויקט להקמת המצפה הובל על ידי משפחתו בשיתוף מועצה אזורית הגלבוע, רשות הטבע והגנים ועמותת "הגלבוע שלי".

## תשתיות ותוכן המצפה
במצפה הוקם לוח זיכרון ובו סיפור חייו של יהונתן, והוצבו ספסלים, שילוט נופי ואזורי מנוחה. המקום נגיש ונוח להגעה, ומהווה חלק מ"שביל המצפים" – מסלול טיול בגלבוע הכולל נקודות תצפית מגוונות. מהמצפה נשקף נוף פנורמי של אזור הצפון, כולל עמק המעיינות, הגלבוע והרי הגלעד.

## ההנצחה והמשמעות הערכית
המצפה מהווה מקום להנצחה אישית, אך גם מסר חינוכי לדור הצעיר. יהונתן דויטש, יליד גבעת שמואל, הותיר חותם כאדם ערכי, מפקד אהוב ולוחם אמיץ. הוא זכה לציון לשבח מהרמטכ"ל על תפקודו הקרבי, וסיפורו האישי הפך למקור השראה.

## יוזמה ושותפים להקמה
את המצפה יזמה משפחת דויטש, ובעיקר אביו אורי, יחד עם חבריו של יהונתן מיחידת מגלן. היוזמה גובשה בשיתוף מועצה אזורית הגלבוע, רשות הטבע והגנים, עמותת "הגלבוע שלי" ומתנדבים מהאזור. לדברי המשפחה, הבחירה בגלבוע קשורה לאהבתו של יהונתן לאזור זה, אליו נהג לטייל לעיתים תכופות.

## גלריית תמונות

File:Yehonatan Deutsch Lookout 2.jpg|נוף הנשקף מהשביל המוביל למצפה
File:Yehonatan Deutsch Lookout 4.jpg|נוף הנשקף מהשביל המוביל למצפה
File:Yehonatan Deutsch Lookout 3.jpg|נוף הנשקף מהמצפה
File:Yehonatan Deutsch Lookout 5.jpg|שלט המספר אודות יהונתן דויטש שהוצב בכניסה למצפה
File:Yehonatan Deutsch Lookout 6.jpg|מצפה שי


## ראו גם

* רצח יהונתן דויטש

## קישורים חיצוניים

* 
* יהונתן דויטש, באתר ביטוח לאומי

## הערות שוליים

יהונתן דויטש
קטגוריה:הגלבוע
יהונתן דויטש
יהונתן דויטש
יהונתן דויטש
קטגוריה:הנצחת חללי הטרור בישראל
הפקולטה לחינוך באוניברסיטת בר-אילן

**הפקולטה לחינוך באוניברסיטת בר-אילן** היא פקולטה באוניברסיטת בר-אילן שברמת גן. בפקולטה לומדים כ-2,000 סטודנטים ובפיתוח מקצועי עוד כ-2,000 עובדי חינוך. דקאן הפקולטה היא פרופ' זהבית גרוס וסגניותיה הן ד"ר שירה אילוז, ד"ר אסתר איזמן, וד"ר אורנית ספקטור לוי. מבין התוכניות ללימודים לתואר ראשון ושני ניתן למנות לימודי ייעוץ חינוכי (בהובלת פרופ' סיגל עדן וד"ר מאיה כהן-מלייב), חינוך מיוחד (בהובלת ד"ר הינדי שטרן), ניהול מערכות חינוך (בהובלת פרופ' פסקל בן עוליאל) ועוד. בנוסף על כך, פועל בפקולטה פועל בית ספר להכשרת מורים בראשות ד"ר שירה אילוז. מבין תעודות ההוראה הנלמדות בבית הספר ניתן למנות את מקצועות האנגלית, מתמטיקה, היסטוריה, גאוגרפיה, ביולוגיה, כימיה, פיזיקה, חינוך מיוחד, לימודי ארץ ישראל, תנ"ך, תורה שבעל פה, ערבית, ספרות ומדעי המחשב.

## קישורים חיצוניים
* 

* 
* 

## הערות שוליים

קטגוריה:אוניברסיטת בר-אילן: יחידות אקדמיות
קטגוריה:ישראל: חינוך
ארל קמרון

**ארלסטון ג'וואסט קמרון** (באנגלית: **Earlston Jewett Cameron**; 8 באוגוסט 1917 – 3 ביולי 2020) היה שחקן ברמודי שחי ועבד ב. הוא החל את דרכו כשחקן בתיאטראות וסט אנד והיה לאחד השחקנים השחורים הבולטים ביותר בתעשיית הקולנוע הבריטית.

הוא גם שיחק לצד שון קונרי בסרט "כדור הרעם" משנת 1965. בשנות ה-60 של המאה ה-20 הופיע במספר סדרות בריטיות מסוגת מדע בדיוני, בהן "דוקטור הו" ו"האסיר". הקריירה הקולנועית שלו נמשכה עד שנת 2013.

## חיים אישיים
ב-1959 התחתן עם אודרי גודובסקי. לזוג נולדו חמישה ילדים. ב-1994 התאלמן ולאחר מכן נישא מחדש לברברה באוור, איתה הביא לעולם עוד ילד.

קמרון הלך לעולמו בביתו שבווריקשייר בגיל 102, כשהוא מוקף ברעייתו ובילדיו.

## קישורים חיצוניים

* 

## הערות שוליים

קטגוריה:שחקנים בסרטי ג'יימס בונד
קטגוריה:בריטים שנולדו ב-1917
קטגוריה:בריטים שנפטרו ב-2020
I Say a Little Prayer

"**I Say a Little Prayer**" הוא שיר שנכתב על ידי ברט בכרך והאל דייוויד עבור הזמרת האמריקאית דיון וורוויק, והגיע למקום הרביעי במצעד סינגלי הפופ של בילבורד הוט 100 בדצמבר 1967. במצעד הסינגלים של ה-R&B הוא הגיע בשיאו למקום השמיני. בשנה שלאחר מכן, הוא היה להיט בביצוע של אריתה פרנקלין.

## גרסת המקור של דיון וורוויק
השיר נועד על ידי הפזמונאי האל דייוויד לבטא את דאגתה של אישה לבעלה המשרת במלחמת וייטנאם, השיר הוקלט על ידי דיון וורוויק ב-9 באפריל 1966. למרות שההקלטות של בכרך עם וורוויק נמשכו בדרך כלל לא יותר משלושה טייקים, בכרך ביצע עשרה טייקים לשיר ועדיין לא אהב את התוצאה.

הצליל המהיר של "I Say a Little Prayer" שבכרך לא אהב הוכיח את עצמו כלהיט, כאשר הגיע למקום הרביעי, בדצמבר בבילבורד הוט 100, למקום השמיני במצעד הבילבורד R&B, למקום הרביעי במצעד הקנדי ולמקום השלישי במצעד טופ 100 העולמי. לשיר בביצועה של וורוויק הוענק תקליט זהב מ-RIAA על מכירות של מעל מיליון עותקים בינואר 1968.

### מצעדים

### אישורים

## גרסת אריתה פרנקלין

השיר בביצועה של אריתה פרנקלין מתוך אלבומה " Aretha Now" משנת 1968, הביא את השיר חזרה לעשרת הגדולים של הפופ וה-R&B בסתיו 1968.

באוקטובר 1968 הגיע השיר למקום העשירי במצעד הוט 100 ולמקום השלישי במצעד הסינגלים R&B. באותו חודש הסינגל קיבל אלבום זהב על ידי ה-RIAA והפך ללהיט התשיעי והאחרון ברציפות של פרנקלין בטופ 100.

בפברואר 1987, שבועון המוזיקה הבריטי "New Musical Express" פרסם את 150 הסינגלים המובילים בכל הזמנים, כאשר השיר "I Say a Little Prayer" של פרנקלין דורג במקום הראשון, ואחריו "Tired of Being Alone" של אל גרין ו-"Walk On By" של וורוויק.

השיר היה ללהיט גם באירופה, עם מקום 12 בצרפת, מקום 29 במערב גרמניה ומקום רביעי בהולנד.

בשנת 2021, הוא דורג במקום ה-117 ברשימת "500 השירים הגדולים בכל הזמנים" של הרולינג סטון.

### מצעדים

### מכירות

## גרסת דיאנה קינג

ב-1997, הזמרת הג'מייקנית דיאנה קינג  הוציאה גרסת כיסוי בסגנון רגאיי לשיר. השיר יצא כסינגל הראשון מאלבומה השני, "Think Like a Girl". הסינגל של קינג הגיע למקום הראשון בהונגריה למקום השישי באוסטרליה, למקום ה-12 בנורווגיה ולמקום ה-17 בבריטניה.

### מצעדים

## בתרבות
* השיר בביצוע של דיאנה קינג מופיע בפסקול סרט הקומדיה "החתונה של החבר שלי" משנת 1997, בכיכובה של ג'וליה רוברטס.
* השיר מופיע בסרט הקולנוע המונפש "לשיר 2" משנת 2021, בביצועם של טורי קלי (מינה הפילה) ופארל ויליאמס (אלפונסו הפיל).
* השיר בוצע על ידי השחקנית דיאנה אגרון (קווין פאבריי) בעונה הראשונה של סדרת הטלוויזיה האמריקאית Glee.

## קישורים חיצוניים
* 
* "I Say a Little Prayer", במסד הנתונים המוזיקלי Discogs
* "I Say a Little Prayer", במסד הנתונים המוזיקלי Genius
* "I Say a Little Prayer", במסד הנתונים המוזיקלי Spotify
* "I Say a Little Prayer", במסד הנתונים המוזיקלי אפל מיוזיק
* "I Say a Little Prayer", במסד הנתונים המוזיקלי Musixmatch
* "I Say a Little Prayer", במסד הנתונים המוזיקלי SecondHandSongs

###### ביצועים
* 
* 
* 
* 

## הערות שוליים

קטגוריה:שירי 1966
קטגוריה:סינגלים מ-1967
קטגוריה:סינגלים מ-1968
קטגוריה:סינגלים מ-1971
קטגוריה:סינגלים מ-1997
קטגוריה:שירים באנגלית
קטגוריה:שירי גוספל
קטגוריה:שירי נשמה
קטגוריה:שירי R&B
קטגוריה:סינגלים שהגיעו למקום הראשון בהונגריה
קטגוריה:סינגלים בהוצאת אטלנטיק רקורדס
מבריחים בשדה התעופה

**מבריחים בשדה התעופה** (באנגלית: **To Catch a Smuggler**, לתפוס מבריח) היא סדרת טלוויזיה תיעודית המציגה את עבודתם של קציני אכיפת החוק מטעם סוכנות המכס והגנת הגבולות של ארצות הברית (CBP) וסוכנות אכיפת המכס וההגירה (ספציפית: מחלקת Homeland Security Investigations (HSI)) במספר נמלי תעופה ברחבי ארצות הברית. העבירות המתועדות כוללות אשרות מזויפות, סחר בבני אדם והברחת פריטי קוֹנְטְרַבַּנְדָּה . הסדרה משודרת בערוץ נשיונל ג'יאוגרפיק החל מ-8 באוקטובר 2012 ונכון לראשית 2025 שודרו בה 8 עונות ולמעלה מ-70 פרקים.

פרק טיפוסי בסדרה מציג מספר אירועים מהסוגים הבאים:
* תשאול נוסעים מחו"ל ובדיקת מסמכיהם (דרכונים, אשרות וכו'), על מנת לקבוע האם לאפשר להם להיכנס למדינה.
* בדיקת מטען הנוסעים לאיתור חשד לקונטרבנדה, כגון סמים, כספים לא מוצהרים, או פריטי מזון אסורים.
* חיפוש על גופם של חשודים בהסתרת קונטרבנדה, באמצעות שיטות כגון מישוש, כלב גישוש וסריקות רנטגן.
* מעצר של חשודים בהברחה והעברתם לרשויות אכיפת החוק לצורך העמדה לדין אפשרית.
* חקירת רשתות פשע העוסקות בהברחות (סמים, נשק, סחורות מזויפות וכו') במטרה לעצור את מבצעי העבירות.

הערוץ מציג מספר סדרות אחיות תחת אותו השם, המתמקדות בפעילויות אכיפת חוק בנמלי תעופה ומתקנים במדינות אחרות, כולל פרו, ברזיל, קולומביה, ספרד, איטליה, ניו זילנד והאנטילים ההולנדיים.

מאז שנת 2020 מופקת הסדרה על ידי חברת Lucky8.

## קישורים חיצוניים
* אתר הסדרה באתר נשיונל ג'יאוגרפיק

קטגוריה:סדרות טלוויזיה תיעודיות
קטגוריה:סדרות טלוויזיה אמריקאיות שעלו לשידור בשנת 2012
קטגוריה:תוכניות טלוויזיה בערוץ נשיונל ג'יאוגרפיק
קטגוריה:פשע בארצות הברית
קטגוריה:הברחה
חדש חדיש ומחודש

"**חדש חדיש ומחודש**" (ובשמה המלא: "**חדש חדיש ומחודש, שעה של טוני פיין**") היא תוכנית מוזיקה, ששודרה ברשת ג', במהלך שנות ה-80 ושנות ה-90. התוכנית הייתה אחת מהתוכניות הפופולריות ברשת ג', בעיקר בזכות המגישה שוש עטרי ועורך המוזיקה טוני פיין. התוכנית שידרה מוזיקה לועזית, והביאה בזמן אמת את הלהיטים הכי גדולים מהמצעדים בבריטניה ומארצות הברית, ומאוחר יותר גם מהמצעדים באירופה. התוכנית הייתה, למעשה, גלגול מאוחר של תוכנית הרדיו, "דיסקו", בה החלו שוש עטרי וטוני פיין בשיתוף הפעולה המקצועי שלהם ברדיו מהמחצית השנייה של שנות ה-70.

## רקע
כחודשיים לאחר עליית תחנת הרדיו, רשת ג', לאוויר, באוגוסט 1976, החל טוני פיין, עולה חדש מבריטניה ו-DJ במקצועו, לערוך תוכניות מוזיקה ברדיו. את אחת מהתוכניות שערך, "דיסקו", ששודרה בתחילה שלוש פעמים בשבוע, ולאחר מכן, חמש פעמים, הגישו, בכל פעם, מגיש או מגישה אחרים. בין מגישי התוכנית הייתה גם שוש עטרי. במרוצת הזמן ביקש פיין לעבוד עם מגיש קבוע, ומאחר ועטרי הפגינה בקיאות וידע בתחום מוזיקת הפופ, היא זאת שנבחרה לעבוד לצידו. עם ירידת התוכנית, "דיסקו", מהאוויר המשיך שיתוף הפעולה המקצועי בין השניים באופן טבעי גם לתוכנית "חדש חדיש ומחודש", שהייתה לאורך עשור, במהלך שנות ה-80, לאחת מתוכניות הדגל של התחנה. התוכנית זכתה לפופולריות רבה, בעיקר בקרב בני הנוער, לא מעט בזכות ההגשה הקצבית של עטרי, והמוזיקה, שפיין ערך, והייתה המילה האחרונה בתחום הפופ. עבודתו של פיין כ-DJ וקשריו עם אנשי תעשיית המוזיקה בבריטניה, מולדתו, סייעו לו להביא לתוכנית את הסינגלים הכי חדשים, בעיקר מבריטניה וארצות הברית, מיד עם צאתם לשוק, ולשדר אותם (כמעט תמיד) בהשמעת בכורה ברדיו. 

במהלך שידור התוכנית שובצו לא מעט ג'ינגלים ייחודיים ושולבו גם חידות ופינות שבועיות, כמו: "**דיסקו-טיל**", "**תקליטון השבוע**" ו"**להיט השבוע**". אחד מרגעי השיא של התוכנית היה שידור בלעדי של דירוג עשרים הגדולים, "**הטופ-20**", אותם הקריאה עטרי, כמעט במקביל למועד פרסומם, מהמצעדים בבריטניה וארצות הברית, והכרזה והשמעה של השיר שבמקום הראשון.

בתחילת שנות ה-90, לאחר ששוש עטרי פרשה מהגשת התוכנית ועברה להגיש את התוכנית, "לוהט", תוכנית אישית, אותה ערכה והגישה, המשיך פיין, עד לשנת 1995, לערוך את התוכנית בהגשת נועם גילאור.

התוכנית שודרה במהלך ימות השבוע, בימים ראשון עד חמישי, בין השעות, 15:00-16:00.

## הוקרה ומחווה
* מאז מותה של עטרי בשנת 2008, שודרו ברדיו הישראלי מספר תוכניות מחווה לזכרה, הכוללות הקלטות נדירות בקולה ולהיטים ברוח התוכניות ששידרה:
:בקול ישראל, ובתאגיד השידור לאחר מכן, משודרת מדי שנה, בסמוך לציון יום פטירתה, תוכנית מיוחדת לזכרה בהגשת קובי מנורה (ובעבר גם על ידי יובל גנור)
:רדיוס משדרת, בעיקר במועדים כמו חג הסוכות או פסח, תוכניות ספיישל, בהגשת אופיר אקוניס (שהיה בנערותו ממאזיני התוכנית ועורך מוזיקה ברשת ג') ובעריכת טוני פיין
*בשנת 2022, במסגרת העונה החמישית של תוכנית הסאטירה, "היהודים באים", גילם יניב ביטון את שוש עטרי במערכון על תוכנית הרדיו, "חדש, חדיש ומחודש". לצידו של ביטון גילם מוני מושונוב את טוני פיין, עורך המוזיקה של התוכנית.

## קישורים חיצוניים

* 
* 
* 
* 
### תוכניות מחווה
* 
* 
* 
* 

## הערות שוליים

קטגוריה:תוכניות רדיו בקול ישראל
קטגוריה:מוזיקה
קטגוריה:שנות ה-1980 בישראל
טה הנואה אנטה – איי מרקיז

**טה הנואה אנטה – איי מרקיז** (בצרפתית: **Te Henua Enata – Les îles Marquises**) הם אתר מורשת עולמית סדרתי של אונסק"ו השייך לצרפת, שהוכרז בוועדת המורשת העולמית שהתכנסה בניו דלהי ביולי 2024. איי מרקיז שוכנים בלב האוקיינוס השקט מדרום לקו המשווה, והם חלק מפולינזיה הצרפתית. אתר המורשת כולל 7 רכיבים המשתרעים על חלק מהאיים ועל הים שמסביבם.

בהכרזה על אתר המורשת העולמית נכתב:

## רשימת הרכיבים באתר המורשת

## קישורים חיצוניים

* Te Henua Enata – The Marquesas Islands - Executive Summary UNESCO site
*Te Henua Enata – The Marquesas Islands - Nomination Text UNESCO site


## ביאורים

## הערות שוליים

קטגוריה:פולינזיה הצרפתית: גאוגרפיה
מרכז השואה בצפון קליפורניה

**מרכז השואה בצפון קליפורניה** (באנגלית: **Holocaust Center of Northern California**, ובראשי תיבות: **HCNC**) הוא ארגון ללא מטרות רווח, אשר הוקם במטרה להבטיח כי לקחי השואה לא יישכחו לעולם. המרכז מקיים פעילויות שונות בתחומי חינוך, מחקר והנצחה, לשם קידום ייעודו.

בשנת 2010 אוחדו אוספי המרכז ופעילויותיו לתוך המרכז לשואה של ארגון "שירותי המשפחה והילד היהודיים" (Jewish Family and Children's Services) המשרת את אזור סן פרנסיסקו, חצי האי, מחוז מרין ומחוז סונומה, תחת השם החדש: מרכז השואה של JFCS.

## היסטוריה
מרכז השואה בצפון קליפורניה שנודע בעבר בשם "הספרייה ומרכז המחקר לשואה של סן פרנסיסקו", נוסד בשנת 1977 כתגובה לפתיחתו של חנות ספרים נאצית ברובע בסן פרנסיסקו שבו התגוררה קהילה גדולה של ניצולי שואה. מתוך כעס ומחאה, פרצו כמה ניצולים לחנות והעלו באש את תוכנה. שניים מהם – מוריס וייס ובנו אלן – נעצרו.

מועצת היחסים הקהילתיים היהודית (Jewish Community Relations Council) התערבה לשחרורם, ובעקבות האירועים הוקמה "ועדת הזיכרון", שכללה ניצולים ופליטים, והובילה לשלושה מיזמים עיקריים:

* יום זיכרון שנתי לקורבנות השואה – טקס יום השואה הראשון נערך באפריל 1978.
* הקמת ספריית מחקר – ספריית השואה ומרכז המחקר של סן פרנסיסקו נפתחו בשנת 1979.
* הקמת אתר הנצחה קבוע – האנדרטה "שואה" מאת הפסל ג'ורג' סגל נחנכה בלינקולן פארק בנובמבר 1984.

מרכז השואה בצפון קליפורניה פועל בשיתוף פעולה עם שירות הזיכרון לשואה האוסטרי (Austrian Holocaust Memorial Service), ומאז התאחד עם פרויקט ההיסטוריה בעל־פה של השואה באזור המפרץ (Bay Area Holocaust Oral History Project).

## תוכניות ושירותים

### חינוך
המרכז מציע מגוון תוכניות חינוכיות לתלמידים ולצוותי הוראה:

* מאגר מרצים מקרב ניצולי שואה
* מלגת מנוביל לחקר תולדות השואה
* "יום של לימוד" – יום עיון שנתי בנושא השואה ורצח עם
* "שלהבת" – מסע שנתי לפולין ולישראל
* מלגת מוריס וייס
* סדנאות והשתלמויות למורים
* מרכז משאבים למורים

בנוסף, המרכז מקיים הרצאות, הקרנות סרטים, מופעים ותערוכות בשיתוף מוסדות תרבות נוספים, ומעודד לימודי מבוגרים ופעילות חינוכית קהילתית.

המרכז משמש כספונסר ראשי לאירועי יום השואה ברחבי אזור מפרץ סן פרנסיסקו.

## ספריית טאובר לשואה
 ספריית טאובר ע"ש לאסלו נ. טאובר כוללת למעלה מ־12,000 ספרים על השואה ורצח עם, וכן ארכיון הכולל מסמכים אישיים וממשלתיים, ספרים נדירים, תצלומים, חפצים ואוספים מיוחדים. בין האוספים נמנים:

* אוסף חוברות היסטוריות
* אוסף כתבי עת
* אוסף עדויות של ניצולים
* תמלילי ראיונות בעל־פה

למרכז אחד האוספים הגדולים בעולם של ספרי "יזכור", עם למעלה מ־500 כותרים נדירים.

## פרויקט ההיסטוריה בעל־פה
פרויקט ההיסטוריה בעל־פה של המרכז עוסק בתיעוד ראיונות עם ניצולי שואה – כולל פליטים, ילדים שהוסתרו, וילדי הקינדר-טרנספורט – וכן עם משחררי מחנות ריכוז ועדים לאירועי השואה.

במסגרת הפרויקט הוקלטו למעלה מ־2,000 עדויות מצולמות ומוקלטות, וכ־800 מהן תומללו ומצויות לשם מחקר.

## קישורים חיצוניים
* 

## הערות שוליים

קטגוריה:זיכרון השואה בארצות הברית
קטגוריה:סן פרנסיסקו
מרכז תיעוד וחינוך השואה

**מרכז תיעוד וחינוך השואה** (באנגלית: **Holocaust Documentation & Education Center**) שוכן ברחוב פדרל הייויי 303 צפון בעיר דניה ביץ', פלורידה. המרכז נוסד בשנת 1980, ביוזמת קהילת ניצולי שואה ופעילים מקומיים, מתוך מטרה לשמר את זיכרון השואה ולהנחיל את לקחיה לדור הבא.

המרכז פועל לגיוס משאבים לשם הקמת מוזיאון שואה ראשון מסוגו בדרום פלורידה, אשר יהיה מיועד הן לדוברי אנגלית והן לדוברי ספרדית – מענה ייחודי לקהל היעד הרב־לשוני של האזור.

במשך שנים פעל המרכז מתוך מבנה בן שלוש קומות ברחוב האריסון 2031 בעיר הוליווד, פלורידה. לאחר מכירת הבניין ב־2017, עבר המרכז למשכנו הנוכחי – מבנה בשטח של כ־2,300 מ"ר – בו נחנך באופן רשמי ב־28 בספטמבר 2016.

## היסטוריה בעל־פה
במסגרת אוסף ההיסטוריה בעל־פה שלו, קיים המרכז למעלה מ־2,500 ראיונות עם עדים לשואה, והוא ממשיך בתיעוד ראיונות חדשים. כל הראיונות מצולמים בווידאו ומתומללים מילה במילה על נייר נטול חומצה. לפי אתר האינטרנט של המרכז, מדובר באוסף היחיד הידוע שבו קיימת תמלול מלא לכל ריאיון. נכון לשנת 2017, המרכז פועל לדיגיטציה ולמיפוי של כלל הראיונות.

## מוזיאון מתוכנן
העבודה האדריכלית להקמת המוזיאון הושלמה, ותהליך גיוס התרומות מצוי בעיצומו. מדובר בפרויקט מוזיאוני בהיקף של כ־10 מיליון דולר, המתוכנן להבנות בשלבים בהתאם לזרם התרומות. על פי דברי נשיאת המרכז לשנת 2017, רוזיטה קיניגסברג, היעד הוא להשלים את הקמת המוזיאון עד שנת 2020.

לפי פרסומי המרכז, עם פתיחתו, עתיד המוזיאון לכלול את התערוכות הבאות:
* החיים טרם השואה
* גורמים מקדימים לשואה
* עליית המפלגה הנאצית (חוקי נירנברג, פרשת הספינה סנט לואיס, רדיפות)
* גטאות (ורשה, לודז', ועוד)
* הפתרון הסופי – מחנות ריכוז והשמדה, כולל קרון רכבת מקורי ומשוחזר
* התנגדות – מעשי גבורה נואשים
* מצילים – יחידים ומדינות
* שחרור – לידה מחדש, מחנות עקורים, השלכות השואה, צדק
* מחשבה, זיכרון ואחריות
* גלריה מתחלפת – התערוכה הראשונה: אולימפיאדת ברלין 1936

## פריטים מרכזיים
בין הפריטים המרכזיים שברשות המוזיאון:
* קרון רכבת מקורי ואותנטי שהועבר מפולין ושימש לשינוע קורבנות בתקופת השואה.
* טנק מסוג M-4A3E8 שרמן של צבא ארצות הברית, ששימש בשחרור מחנה הריכוז דאכאו. הטנק נמצא בהשאלה קבועה מהצבא האמריקאי.
* אף על פי שהמוזיאון טרם נפתח לקהל הרחב, המרכז מציע סיורים בתיאום מראש סביב הקרון והטנק, שמשקלם הכולל כ־30 טון.

## חינוך וקהילה
המרכז מפעיל תוכנית מרצים פעילה, ובאופן סדיר עורך ימי עיון לתלמידים במסגרת תוכנית Student Awareness Day.

## חקיקה
אחד מהישגיו המרכזיים של המרכז הוא ניסוח וקידום חקיקה במדינת פלורידה (סעיף 1003.42(g)), שנחתמה על ידי המושל לוטון צ'יילס, ומחייבת הוראת תולדות השואה במוסדות החינוך הציבוריים. במחוזות מיאמי-דייד, בראוור ופלם ביץ', המרכז אחראי גם לקיום ימי מודעות לתלמידים, אותם הוא מגדיר כ"סימפוזיונים להפחתת דעות קדומות".

## ספרייה
למרכז ספריית עיון ומחקר הכוללת למעלה מ־6,000 ספרים, כתבי עת, סרטים וקטעי וידאו, העוסקים בשואה ובתיעוד ההיסטורי שלה.

## קישורים חיצוניים
* 

## הערות שוליים

קטגוריה:ארצות הברית: אנדרטאות להנצחת השואה
קטגוריה:פלורידה